CELEX: 62007CJ0403
Skupna carinska tarifa
Kombinirana nomenklatura
Tarifna razvrstitev
Tarifni številki 8101 in 8102
Razdrobitev in razrez palic iz volframa ali molibdena, ki so ‚dobljene samo s sintranjem‘
Surova volfram in molibden, vključno s palicami, ki so dobljene samo s sintranjem
Odpadki in ostanki

Predlog za sprejetje predhodne odločbe se nanaša na razlago tarifnih številk 8101 in 8102 Kombinirane nomenklature iz priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (
UL L 256, str. 1
).
Ta predlog je bil vložen v okviru spora med družbo Metherma GmbH & Co. KG (v nadaljevanju: Metherma) in Hauptzollamt Düsseldorf (glavni carinski urad Düsseldorf, v nadaljevanju: HZA Düsseldorf), ker slednji ni ugodil zahtevi družbe Metherma za izdajo dovoljenja za predelavo palic iz volframa ali molibdena, dobljenih s sintranjem, pod carinskim nadzorom, da bi te kovinske palice z ročno razdrobitvijo predelali v odpadke in ostanke.
Pravni okvir
Postopek predelave pod carinskim nadzorom
Uredba Sveta (EGS) št. 2913/92 z dne 12. oktobra 1992 o carinskem zakoniku Skupnosti (
UL L 302, str. 1
), kot je bila spremenjena z Uredbo (ES) št. 2700/2000 Evropskega parlamenta in Sveta z dne 16. novembra 2000 (
UL L 311, str. 17
, v nadaljevanju: carinski zakonik) uvaja nekatere carinske postopke z ekonomskim učinkom, med katerimi je v členih od 130 do 136 predelava pod carinskim nadzorom.
Člen 130 carinskega zakonika se glasi:
„Postopek predelave pod carinskim nadzorom omogoča uporabo neskupnostnega blaga na carinskem območju Skupnosti v operacijah, ki spremenijo njegovo naravo ali stanje, ne da bi zanj veljale uvozne dajatve ali ukrepi trgovinske politike, in omogoča sprostitev proizvodov, pridobljenih v takih operacijah, v prosti promet po zanje veljavni stopnji uvozne dajatve. […]“
Člen 132 carinskega zakonika določa, da se „dovoljenje za predelavo pod carinskim nadzorom […] izda na zahtevo osebe, ki izvaja predelavo ali jo organizira“.
Člen 133 carinskega zakonika določa:
„Dovoljenje se izda samo:
[…]
(e)
kadar so izpolnjeni potrebni pogoji, da postopek pomaga ustvariti ali ohraniti predelavo v Skupnosti, ne da bi negativno vplival na osnovne interese proizvajalcev Skupnosti, ki izdelujejo podobno blago (gospodarski pogoji). […]“
Člen 551(1), prvi pododstavek, Uredbe Komisije (EGS) št. 2454/93 z dne 2. julija 1993 o določbah za izvajanje Uredbe št. 2913/92 (
UL L 253, str. 1
), kot je bila spremenjena z Uredbo Komisije (ES) št. 993/2001 z dne 4. maja 2001 (
UL L 141, str. 1
), določa, da se „postopek za predelavo pod carinskim nadzorom […] uporabi za blago, katerega predelava privede do izdelkov, za katere velja nižji znesek uvoznih dajatev, kakor se uporablja za uvozno blago“.
Na podlagi člena 552(1), prvi pododstavek, Uredbe št. 2454/93, kot je bila spremenjena z Uredbo št. 993/2001, v zvezi s prilogo 76, del A, zaporedna številka 2, te uredbe, kot je bila spremenjena, se šteje, da so gospodarski pogoji za postopek za predelavo pod carinskim nadzorom izpolnjeni, če gre za preoblikovanje blaga katere koli vrste v odpadke in ostanke.
Kombinirana nomenklatura
Mednarodna konvencija o harmoniziranem sistemu poimenovanj in šifrskih oznak blaga, sklenjena v Bruslju 14. junija 1983, in njen Protokol o spremembah z dne 24. junija 1986 sta bila v imenu Skupnosti odobrena s Sklepom Sveta 87/369/EGS z dne 7. aprila 1987 (
UL L 198, str. 1
).
Z Uredbo št. 2658/87 je bila uvedena nomenklatura blaga z naslovom „Kombinirana nomenklatura“ (v nadaljevanju: KN), ki temelji na harmoniziranem sistemu poimenovanj in šifrskih oznak blaga (v nadaljevanju: HS), iz katerega povzema šestmestne tarifne številke in podštevilke, medtem ko le sedmo in osmo mesto oblikujeta pododdelke, ki so zanjo značilni.
Priloga I k tej uredbi vsebuje KN ter avtonomne in konvencionalne stopnje dajatev ter dodatne statistične merske enote.
Komisija Evropskih Skupnosti v skladu s členom 12(1) navedene uredbe, kot je bila spremenjena z Uredbo Sveta (ES) št. 254/2000 z dne 31. januarja 2000 (
UL L 28, str. 16
), vsako leto z uredbo objavi celotno različico KN, skupaj s stopnjami dajatev, kakršne izhajajo iz ukrepov, ki jih sprejme Svet Evropske unije ali Komisija. Ta uredba se začne uporabljati 1. januarja naslednje leto.
Prilogo I k Uredbi št. 2658/87 je nadomestila zlasti priloga k Uredbi Komisije (ES) št. 2388/2000 z dne 13. oktobra 2000 (
UL L 264, str. 1
), ki je začela veljati 1. januarja 2001.
Drugi del KN, kot izhaja iz zadnjenavedene uredbe, vsebuje oddelek XV z naslovom „Navadne kovine in izdelki iz navadnih kovin“, ki zajema več poglavij, med katerimi je poglavje 81 z naslovom „Druge navadne kovine; kermeti; njihovi izdelki“.
Določbe KN v zvezi z volframom
Pod tarifno številko 8101 KN iz poglavja 81 je navedeno: „Volfram in volframovi izdelki, vključno z odpadki in ostanki“. Razdeljena je na dve kategoriji, in sicer na „Prah“ (tarifna podštevilka 81011000) in „Drugo“.
V različici KN, ki izhaja iz Uredbe št. 2388/2000, zadnjenavedena kategorija „Drugo“ med drugim vključuje tarifno podštevilko 810191, kjer je navedeno: „Volfram, surov, vključno palice, dobljene samo s sintranjem; odpadki in ostanki“. Ta tarifna podštevilka je razdeljena na podštevilki 81019110 in 81019190, opredeljeni kot „Volfram, surov, vključno palice, dobljene samo s sintranjem“ in „Odpadki in ostanki“.
Določbe KN v zvezi z molibdenom
Pod tarifno številko 8102 KN, ki se prav tako pojavlja v poglavju 81, je navedeno: „Molibden in molibdenovi izdelki, vključno z odpadki in ostanki“ in je razdeljena na dve kategoriji, in sicer na „Prah“ (tarifna podštevilka 81021000) in „Drugo“.
V različici KN, ki izhaja iz Uredbe št. 2388/2000, ta zadnjenavedena kategorija „Drugo“ vključuje tarifno podštevilko 810291, kjer je navedeno: „Molibden, surov, vključno palice, dobljene samo s sintranjem; odpadki in ostanki“. Ta tarifna podštevilka je razdeljena na podštevilki 81029110 in 81029190, opredeljeni kot „Molibden, surov, vključno palice, dobljene samo s sintranjem“ in „Odpadki in ostanki“.
Razlaga KN
Splošna pravila za razlago iz prvega dela, oddelek I, točka A, KN določajo zlasti:
„Blago se v kombinirani nomenklaturi uvršča po naslednjih načelih:
1.
Naslovi oddelkov, poglavij in podpoglavij so podani zato, da se je laže znajti pri uvrščanju; zaradi pravnih razlogov uvrščanje poteka po poimenovanjih tarifnih številk in opombah k ustreznim oddelkom ali poglavjem in po nadalje opisanih pravilih, če niso v nasprotju z vsebino teh tarifnih številk ali opomb.
[…]
6.
Iz pravnih razlogov se proizvodi uvrščajo pod tarifne podštevilke v okviru ene tarifne številke po poimenovanjih teh tarifnih podštevilk in morebitnih opombah k tem tarifnim podštevilkam ter, smiselno, po teh pravilih, pri čemer velja, da se tarifne podštevilke lahko primerjajo samo na isti ravni razčlenitve. To pravilo velja tudi za opombe k oddelkom in poglavjem, če ni določeno drugače.“
V skladu z opombo 8(a) oddelka XV KN so z izrazom „odpadki in ostanki“ mišljeni „kovinski odpadki in ostanki iz proizvodnje ali mehanične obdelave kovine in kovinsko blago, ki je vidno neuporabno zaradi razdrobitve, rezanja, izrabljenosti ali drugih razlogov“.
Z opombo k tarifni podštevilki iz poglavja 81 KN je določeno, da se opomba 1 k poglavju 74, s katero so opredeljeni izrazi „palice, profili, žica, pločevina, trakovi in folije“, smiselno uporablja tudi za navedeno poglavje 81. V skladu z opombo 1(d) izraz „palice“ pomeni:
„valjani, iztiskani, vlečeni ali kovani izdelki, ki niso v kolobarjih in imajo po vsej svoji dolžini enak polni prečni prerez v obliki kroga, ovala, pravokotnika (tudi kvadrata), enakostraničnega trikotnika ali pravilnega konveksnega mnogokotnika […]. Izdelki s prečnim prerezom v obliki pravokotnika (tudi kvadrata), trikotnika ali mnogokotnika imajo lahko po vsej dolžini zaobljene robove. Debelina izdelkov, ki imajo pravokotni prečni prerez […], mora presegati eno desetino širine. Ta izraz obsega tudi lite ali sintrane izdelke enake oblike in dimenzij, ki so po proizvodnji še obdelani (razen s preprostim obrezovanjem ali odstranjevanjem površinske plasti), če s tem ne dobijo značaja izdelkov, ki se uvrščajo pod druge tarifne številke.
Valjarniške gredice in valjarniški drogovi s stanjšanimi ali kako drugače obdelanimi konci, da bi se olajšalo njihovo vtikanje v stroj za predelavo na primer v valjano žico ali cevi, se štejejo za surovi baker iz tar. št. 7403 [‚profili‘ in ‚žica‘ ter ‚plošče, trakovi in folije‘ in ‚cevi‘]“.
Pojasnjevalne opombe HS
Svet za carinsko sodelovanje – zdaj Svetovna carinska organizacija – ustanovljen z mednarodno konvencijo, podpisano v Bruslju 15. decembra 1950, odobri pod pogoji, določenimi v členu 8 Mednarodne konvencije o harmoniziranem sistemu poimenovanj in šifrskih oznak blaga, pojasnjevalne opombe in mnenja o uvrstitvi, ki jih sprejme odbor HS. V obdobju, na katero se nanaša obravnavana zadeva, je veljala različica teh opomb, ki izhaja iz posodobitve št. 11 in je bila izdelana februarja 2001 (v nadaljevanju: pojasnjevalne opombe HS).
Iz pojasnjevalne opombe HS k tarifni številki 81.01 izhaja, da se volfram pridobiva v obliki kovinskega prahu, ki se stiska v ingote ali prizmatične palice, ki jih dajo v električno peč z vodikovo atmosfero. Pri tej operaciji visoka temperatura povzroči združitev posameznih delcev prahu v trdno in trajno maso, ne da bi se palice razdrobile. Te palice se nato mehansko kujejo, kasneje pa valjajo ali vlečejo v folije, palice z manjšim prerezom ali žico. Volfram se uporablja zlasti za izdelavo žarilnih nitk za žarnice, vendar se ta kovina „najpogosteje uporablja v obliki ferovolframa iz poglavja 72 [HS] pri izdelavi posebnih jekel“.
Zadnji del pojasnjevalnih opomb HS k tarifni številki 81.01 med drugim določa, da ta tarifna številka „zajema volfram:
A)
v obliki prahu;
B)
v obliki surove kovine, na primer v blokih, ingotih, sintiranih palicah ali kot odpadek ali ostanek (glede slednjih glej pojasnjevalno opombo k tar. št. 72.04);
C)
v obliki polizdelkov, in sicer nesintririranih palic, stebel, profilov, pločevine, trakov, folije ali žice;
D)
v obliki izdelkov […]“.
Kar zadeva molibden, iz pojasnjevalne opombe HS k tarifni številki 81.02 med drugim izhaja, da se ta kovina glede na uporabljeno metodo pridobivanja pojavlja v kompaktnem stanju ali pa kot prah, ki se pridobiva po isti metodi, kot se uporablja za volfram. Ta kovina se v obliki feromolibdena iz poglavja 72 HS uporablja pri izdelavi jekel. Iz pojasnjevalne opombe tudi izhaja, da se, ker imata metalurgija volframa in molibdena veliko skupnih točk in ker je podobna tudi uporaba teh kovin, določbe zadnjega dela pojasnjevalne opombe HS k tarifni številki 81.01 uporabijo tudi za molibden.
Pojasnjevalna opomba HS glede tarifne številke 72.04 HS z naslovom „Odpadki in ostanki železa ali jekla; odpadni ingoti iz železa ali jekla za pretaljevanje“ določa:
„[…]
Ta tarifna številka zajema odpadke in ostanke železa ali jekla za pretaljevanje, kot so opredeljeni v opombi 8(a) [o]ddelka XV [HS].
Ti izdelki, splošno znani kot odpadne kovine, so zelo različni in so običajno v naslednji obliki:
1)
Odpadki, pridobljeni med izdelavo ali mehansko obdelavo železa ali jekla, na primer ostružki, opilki, odrezki iz ingotov, gredice, palice, profili.
[…]
Ta tarifna številka ne zajema izdelkov, ki jih je mogoče kot take ali po popravilu uporabiti za prvoten namen ali za druge potrebe, niti izdelkov, ki se lahko predelajo v drugo blago, ne da bi jih bilo treba predtem ponovno spremeniti v kovino […]
Izključeni so tudi:
[…]
c)
Delci, ki izvirajo iz rezanja štruc, blokov ali drugih podobnih primarnih oblik grodlja in zrcalovine […]
[…]“
Spor o glavni stvari in vprašanje za predhodno odločanje
Družba Metherma je oktobra 2001 vložila zahtevo za izdajo dovoljenja za predelavo palic iz volframa ali molibdena, dobljenih s sintranjem, pod carinskim nadzorom, da bi te kovinske palice z ročno razdrobitvijo predelala v odpadke in ostanke. Kaže, da je ta zahteva temeljila zlasti na dejstvu, da so bili „odpadki in ostanki“ na podlagi KN oproščeni carine, medtem ko sta konvencionalni stopnji dajatev za volfram in molibden v surovi obliki, „vključno s palicami, dobljenimi le s sintranjem“, znašali 5 % oziroma 3 %.
Ustanova za carinski nadzor in usposabljanje Oberfinanzdirektion Köln (regionalni direktorat za finance iz Kölna) je po preučitvi več vzorcev odločila, da palice iz molibdena, dobljene s sintranjem, vsebujejo molibden v surovi obliki in da naj teh palic z razdrobitvijo ali razrezom ne bi bilo mogoče predelati v odpadke ali ostanke, saj naj bi jih bilo mogoče predvsem s pretaljevanjem še uporabiti.
HZA Düsseldorf je sledil temu mnenju in zavrnil zahtevo za izdajo dovoljenja za predelavo pod carinskim nadzorom, ki je bila vložena za surove oblike volframa in molibdena, kot so ingoti, palice ali zrna, pridobljena s sintranjem.
Finanzgericht je obravnavalo tožbo, vloženo zoper to zavrnitev, in HZA Düsseldorf odredilo, naj izda zahtevano dovoljenje. Finanzgericht je razsodilo, da so bili gospodarski pogoji, potrebni za izdajo dovoljenja za predelavo pod carinskim nadzorom, izpolnjeni, ker bodo palice, pridobljene s sintranjem, s predvideno ročno razdrobitvijo predelane v odpadke in ostanke. Finanzgericht je namreč menilo, da postanejo sintrirane palice z razdrobitvijo, s katero je onemogočena vsakršna nadaljnja predelava teh palic v pločevino, palice ali žice, dokončno neuporabne.
HZA Düsseldorf je v predlogu za revizijo, ki ga je vložilo pri predložitvenem sodišču, zatrjevalo, da sintrirane kovinske palice niso „kovinsko blago“ v smislu opombe 8(a) oddelka XV KN ampak surovi izdelki. Poleg tega naj bi bile sintrirane kovinske palice tudi po razdrobitvi kovina v surovi obliki.
Predložitveno sodišče meni, da bi moralo biti dovoljenje za predelavo pod carinskim nadzorom, ki ga je zahtevala družba Metherma, izdano, če bi bili uvoženi izdelki, in sicer palice iz volframa ali molibdena, dobljene samo s sintranjem, po razrezu ali razdrobitvi „odpadki in ostanki“. V postopku pred tem sodiščem naj ne bi bilo sporno, da so vsi drugi pogoji za izdajo takega dovoljenja izpolnjeni.
Navedeno sodišče navaja, da izhaja iz predpostavke, da zadevnih kovin v njihovi surovi obliki ni mogoče predelati v ostanke z razrezom ali razdrobitvijo. Po popolni razdrobitvi ingota iz volframa ali molibdena se ponovno pojavijo delci te kovine v surovi obliki, in ne ostanki.
Vendar to sodišče pojasnjuje, da tarifne podštevilke KN, ki vključujejo 5-odstotno konvencionalno stopnjo dajatev za volfram in 3-odstotno konvencionalno stopnjo dajatev za molibden, teh kovin ne zajemajo le v surovi obliki, ampak tudi v obliki palic, ki so „dobljene samo s sintranjem“ navedenih kovin.
Zato se zastavlja vprašanje, ali iz besedila zadevnih tarifnih podštevilk KN izhaja, da je mogoče kovinske palice, „dobljene samo s sintranjem“, čeprav so nastale pri prvi predelavi kovine, enačiti s surovo obliko te kovine, kar bi pomenilo, da jih tudi razrez ali razdrobitev ne bi mogla preoblikovati v ostanke pod tarifnimi podštevilkami KN, ki vključujejo oprostitev carin, ali pa iz navedenega besedila izhaja, da so kovinske palice, ki so „dobljene samo s sintranjem“, že „kovinsko blago“, ki z razrezom ali razdrobitvijo postane neuporabno, čeprav so navedene pod isto tarifno podštevilko KN kot kovina v surovi obliki.
Predložitveno sodišče meni, da bi se, če bi bilo treba sprejeti zadnjo razlago, zastavilo vprašanje, ali je mogoče palice iz volframa ali molibdena, ki so „dobljene samo s sintranjem“, z razrezom ali razdrobitvijo spremeniti v ostanke, saj ta operacija izključuje njihovo nadaljnjo predelavo v pločevino, palice ali žico, ali pa edina možnost uporabe po razrezu ali razdrobitvi, in sicer taljenje delcev, nastalih s sintranjem, v okviru izdelave jekla, izključuje ugotovitev, da so nekdanje palice odslej dokončno „neuporabn[e]“ v smislu opombe 8(a) oddelka XV KN.
V teh okoliščinah je Bundesfinanzhof prekinilo odločanje in Sodišču v predhodno odločanje predložilo to vprašanje:
„Ali je mogoče palice iz volframa ali molibdena, ‚dobljene samo s sintranjem‘, pod tarifno podštevilko 81019400 oziroma 81029400 [KN] z razrezom ali razdrobitvijo spremeniti v odpadne kovine, uvrščene pod tarifno podštevilko 81019700 oziroma 81029700 [KN]?“
Vprašanje za predhodno odločanje
Najprej je treba opozoriti, da je bila nacionalna odločba, s katero je bila določena tarifna razvrstitev, ki se izpodbija v postopku v glavni stvari, sprejeta na podlagi zahtev Uredbe št. 2388/2000. Iz Sodišču predloženega spisa namreč izhaja, da je družba Metherma zahtevo za izdajo dovoljenja vložila 5. oktobra 2001 in da jo je HZA Düsseldorf zavrnil 3. decembra 2001.
V zvezi s tem je treba opozoriti, da je uredba, ki pojasnjuje pogoje za uvrstitev pod tarifne številke in podštevilke, konstitutivne narave in ne more učinkovati retroaktivno (sodbi z dne 28. marca 1979 v zadevi Biegi, 158/78, Recueil, str. 1103, točka 11, in z dne 7. junija 2001 v zadevi CBA Computer,
C-479/99, Recueil, str. I-4391
, točka 31). Poleg tega lahko Sodišče upošteva tudi predpise prava Skupnosti, na katere se predložitveno sodišče ni sklicevalo v svojem vprašanju za predhodno odločanje (glej v tem smislu sodbe z dne 20. marca 1986 v zadevi Tissier,
35/85, Recueil, str. 1207
, točka 9; z dne 27. marca 1990 v zadevi Bagli Pennacchiotti,
C-315/88, Recueil, str. I-1323
, točka 10; z dne 18. novembra 1999 v zadevi Teckal,
C-107/98, Recueil, str. I-8121
, točka 39, in z dne 26. junija 2008 v zadevi Wiedemann in Funk, C-329/06 in C-343/06, ZOdl., str. I-4635, točka 45).
V teh okoliščinah, kot je upravičeno predlagala tudi Komisija, vprašanja za predhodno odločanje ni mogoče preučiti glede na določbe Uredbe Komisije št. 1810/2004 z dne7. septembra 2004 o spremembi priloge I k Uredbi št. 2658/87 (
UL L 327, str. 1
), kot je mogoče sklepati iz predložitvene odločbe, ampak glede na Uredbo št. 2388/2000.
Čeprav se zdi, da se je družba Metherma v svojih pisnih stališčih sklicevala na različico KN, ki izhaja iz Uredbe št. 1810/2004, je ta na obravnavi pred Sodiščem izrecno priznala, da je treba v postopku v glavni stvari uporabiti različico KN, ki izhaja iz Uredbe št. 2388/2000. Poleg tega na tej obravnavi ni bilo sporno, da so razen številčenja in razvrstitve določbe teh dveh uredb glede na njihovo besedilo enake v delu, v katerem se nanašajo na tarifne podštevilke zadevne KN. V teh okoliščinah je treba pisne in ustne trditve družbe Metherma razumeti tako, da se nanašajo na tarifni številki 8101 in 8102 KN, kot izhajata iz Uredbe št. 2388/2000.
Prav tako je treba opozoriti, da so zadevne tarifne podštevilke na isti ravni razčlenitve in jih je zato mogoče primerjati v skladu s točko 6 splošnih pravil za razlago KN.
Na podlagi navedenega je treba vprašanje za predhodno odločanje razlagati tako, da se želi v bistvu z njim izvedeti, ali je treba KN v različici, ki velja za leto 2001, in sicer tisti, ki izhaja iz Uredbe št. 2388/2000, razlagati tako, da je mogoče palice iz volframa ali molibdena, „dobljene samo s sintranjem“, uvrščene pod tarifno podštevilko 81019110 oziroma 81029110, z razrezom ali razdrobitvijo spremeniti v ostanke, uvrščene pod tarifno podštevilko 81019190 oziroma 81029190.
Družba Metherma ob sklicevanju zlasti na pojasnjevalne opombe HS v bistvu zatrjuje, da palic iz volframa ali molibdena, ki so „dobljene samo s sintranjem“, ni mogoče enačiti s surovo obliko zadevnih kovin; če pa bi bilo morebiti treba priznati, da jih je mogoče enačiti, jih je z razrezom ali razdrobitvijo še vedno mogoče predelati v ostanke.
Komisija zatrjuje nasprotno in poudarja, da je take palice mogoče upoštevati kot enakovredne surovi obliki zadevne kovine in da razdrobitev ali razrez teh palic v tem smislu nič ne spremeni. S tem stališčem se v bistvu pridružuje stališču, ki izhaja iz točke 31 te sodbe in ga je zastopala tožena stranka v zadevi v postopku v glavni stvari, HZA Düsseldorf, ki Sodišču ni predložila stališč.
Iz ustaljene sodne prakse Sodišča izhaja, da se mora v interesu pravne varnosti in lažjega nadzora odločilno merilo za tarifno uvrstitev blaga na splošno poiskati v njegovih značilnostih in objektivnih lastnostih, kot so opredeljene z besedilom tarifne številke KN in opombami oddelka ali poglavja (glej sodbe z dne 1. julija 1982 v zadevi Wünsche,
145/81, Recueil, str. 2493
, točka 12; z dne 27. aprila 2006 v zadevi Kawasaki Motors Europe,
C-15/05, ZOdl., str. I-3657
, točka 38, in z dne 18. julija 2007 v zadevi FTS International,
C-310/06, ZOdl., str. I-6749
, točka 27).
Poleg tega je lahko namen proizvoda objektivno merilo za uvrstitev, če je neločljivo povezan s proizvodom, kar je mogoče oceniti z objektivnimi značilnostmi in lastnostmi (glej sodbe z dne 1. junija 1995 v zadevi Thyssen Haniel Logistic,
C-459/93, Recueil, str. I-1381
, točka 13; z dne 5. aprila 2001 v zadevi Deutsche Nichimen,
C-201/99, Recueil, str. I-2701
, točka 20, in z dne 18. julija 2007 v zadevi Olicom,
C-142/06, ZOdl., str. I-6675
, točka 18).
Poleg tega je treba opozoriti, da iz ustaljene sodne prakse Sodišča izhaja, da pojasnjevalne opombe glede KN, ki jih je sestavila Komisija, in tiste glede HS, ki jih je sestavila Svetovna carinska organizacija, pomembno prispevajo k razlagi pomena različnih tarifnih številk, vendar niso pravno zavezujoče (glej sodbi z dne 16. junija 1994 v zadevi Develop Dr. Eisbein,
C-35/93, Recueil, str. I-2655
, točka 21, in z dne 11. januarja 2007 v zadevi B.A.S. Trucks,
C-400/05, ZOdl., str. I-311
, točka 28). Vsebina navedenih opomb mora biti torej skladna z določbami KN in ne more spremeniti njihovega pomena (sodbe z dne 9. februarja 1999 v zadevi ROSE Elektrotechnik,
C-280/97, Recueil, str. I-689
, točka 23; z dne 15. septembra 2005 v zadevi Intermodal Transports,
C-495/03, ZOdl., str. I-8151
, točka 48, in z dne 8. decembra 2005 v zadevi Possehl Erzkontor,
C-445/04, ZOdl., str. I-10721
, točka 20).
V obravnavani zadevi družba Metherma glede tega, ali je mogoče palice iz volframa in molibdena, „dobljene samo s sintranjem“, enačiti s surovo obliko teh kovin, najprej zatrjuje, da se izraz „v surovi obliki“ v obravnavanem primeru nanaša bolj na „obliko, oblikovne elemente ali oblikovanje materiala“.
Te razlage ni mogoče sprejeti. Iz besedila upoštevnih tarifnih podštevilk KN v tej zadevi in iz okvira, v katerem so zapisane, namreč izhaja, da se izraz „v surovi obliki“, kot je povzet v teh tarifnih podštevilkah, ne navezuje na dimenzije zadevnih kovinskih izdelkov, ampak na njihovo nepredelano stanje. Taka razlaga zelo jasno izhaja iz nekaterih jezikovnih različic Uredbe št. 2388/2000, na primer danske („ubearbejdet“), angleške („unwrought“), italijanske („greggio“), finske („muokkaamaton“) in švedske („i obearbetad form“).
Družba Metherma poleg tega meni, da palic iz volframa ali molibdena, ki so „dobljene samo s sintranjem“, ni mogoče enačiti s surovo obliko teh kovin, ker volfram in molibden s sintranjem pridobita druge lastnosti, zaradi katerih ju je mogoče obravnavati kot izdelka in zato kot „kovinsko blago“.
Res je, da je ob upoštevanju pojasnjevalnih opomb HS k tarifnim številkam 81.01 in 81.02 mogoče priznati, da volfram in molibden v prahu s sintranjem pridobita dodatne lastnosti, kot je kovnost. Prav tako pa je res, kot tudi izhaja iz teh opomb, da palice iz volframa in molibdena, dobljene samo s sintranjem, nastanejo zaradi „združitve posameznih delcev prahu v trdno in trajno maso, ne da bi se palice razdrobile“. Zlasti iz zadnjega dela pojasnjevalne opombe HS k navedeni tarifni številki 81.01 izhaja, da če ni nadaljnje obdelave ali predelave takih palic, dejstvo, da zaradi sintranja volfram in molibden nista več v prahu, ampak v trdni masi, samo po sebi ne pomeni, da je treba vsaj pri uporabi KN šteti, da zadevni kovini nista več v surovi obliki.
V vsakem primeru, kot je opozorila Komisija, tudi iz samega besedila tarifnih podštevilk 81019110 in 82019110 KN, kot so veljale v času dejanskega stanja v glavni stvari, izhaja, da surova oblika zadevnih kovin za namene KN vključuje „palice, dobljene samo s sintranjem“. Pri tem je jasno, da se, kot izhaja iz besedila vprašanja, ki ga je predložilo predložitveno sodišče, in točk 32, 35 in 51 te sodbe, v postopku v glavni stvari obravnavajo take palice.
Iz tega sledi, da glede na to, da palice iz volframa ali molibdena, „dobljene samo s sintranjem“, ustrezajo surovi obliki teh kovin pod tarifnima številkama 8101 in 8102 KN, ni mogoče šteti, da take palice ustrezajo pojmu „kovinsko blago“ v smislu navedenih tarifnih številk.
Vendar družba Metherma meni, da če gre v sporu v glavni stvari za surovo obliko zadevnih kovin ali kovinskega blaga, prav tako drži, da lahko palice iz volframa ali molibdena, „dobljene samo s sintranjem“, z razdrobitvijo ali razrezom postanejo same po sebi dokončno neuporabne. Po mnenju družbe Metherma namreč takih razdrobljenih palic ni mogoče več predelati v pločevino, palice ali žico. Glede zadnjenavedenega se družba Metherma sklicuje na opombo 8(a) oddelka XV KN, iz katere izhaja, da je z izrazom „odpadki in ostanki“ med drugim mišljeno kovinsko blago, ki je dokončno neuporabno zaradi razdrobitve ali rezanja.
Te trditve ni mogoče sprejeti v delu, v katerem ta temelji na predpostavki, da so palice iz volframa ali molibdena, dobljene samo s sintranjem, v nedotaknjenem stanju kovinsko blago, ker iz točke 54 te sodbe izhaja, da so take palice surova oblika volframa ali molibdena za namene tarifne številke 8101 oziroma 8102.
Družba Metherma v tem kontekstu izpodbija razlago, ki jo predlaga predložitveno sodišče in v skladu s katero surove oblike volframa in molibdena načeloma ni mogoče predelati v odpadke in ostanke. Ob sklicevanju na pojasnjevalno opombo HS k njeni tarifni številki 81.01 poudarja, da je mogoče s surovo obliko enačiti le nekatere trdne oblike zadevnih kovin, in sicer delce prahu, stisnjene v ingote ali prizmatične palice. Vendar pa je mogoče odpadke in ostanke pridobiti tudi iz surovih oblik, kot izhaja iz pojasnjevalne opombe HS k njeni tarifni številki 72.04, v skladu s katero so odpadki in ostanki v obliki „odrezkov ingotov“.
V zvezi s prvo trditvijo je treba opozoriti, da se besedilo zadevne tarifne podštevilke KN v postopku v glavni stvari nanaša na volfram ali molibden, „surov, vključno palice, dobljene samo s sintranjem“. Iz tega sledi, da se lahko te kovine pojavljajo tudi v drugačni surovi obliki kot v obliki tako pridobljenih palic. Zato ni nikjer izključena možnost, da delci palic iz volframa ali molibdena, ki so „dobljene samo s sintranjem“, ne pomenijo tudi surove oblike zadevnih kovin.
V zvezi z drugo trditvijo je treba opozoriti, da se družba Metherma le delno sklicuje na pojasnjevalno opombo HS k njeni tarifni številki 72.04. Iz te opombe predvsem izrecno izhaja, da morajo odpadne kovine, kot so odrezki ingotov, izhajati iz izdelave ali obdelave zadevnih kovin. Vendar ročna razdrobitev surove oblike zadevnega volframa in molibdena v postopku v glavni stvari ne more ustrezati tem izrazom.
Poleg tega iz izvlečka pojasnjevalnih opomb HS k tarifnim številkam 81.01 in 81.02 HS, povzetega v točkah 24 in 25 te sodbe, izhaja, da palice iz volframa ali molibdena, dobljene samo s sintranjem, ne ustrezajo „izdelkom“ v smislu pojasnjevalne opombe HS k tarifni številki 72.04, v skladu s katero kategorija odpadkov in ostankov ne zajema izdelkov, ki jih je mogoče kot take ali po popravilu uporabiti v prvoten namen ali za druge potrebe, niti izdelkov, ki se lahko predelajo v drugo blago, ne da bi jih bilo treba predtem ponovno spremeniti v kovino. Čeprav bi bilo sicer mogoče sprejeti trditev družbe Metherma, da bi palice iz volframa ali molibdena, dobljene samo s sintranjem, lahko bile „izdelki“, pa zlasti iz navedb, ki jih je podalo predložitveno sodišče in jih družba Metherma ni izpodbijala, izhaja, da so zadevne razrezane palice v postopku v glavni stvari namenjene predvsem taljenju v okviru proizvodnje jekla, pri čemer jih predtem ni treba ponovno spremeniti v kovino.
Na podlagi navedenega je treba na zastavljeno vprašanje odgovoriti, da je treba KN iz priloge I k Uredbi št. 2658/87 v različici, ki velja za leto 2001, in sicer tisti, ki izhaja iz Uredbe št. 2388/2000, razlagati tako, da se za palice iz volframa in molibdena, „dobljene samo s sintranjem“, uporabi tarifna podštevilka 81019110 oziroma 81029110. Takih palic, ki izvirajo iz surove oblike zadevnih kovin, in ne iz kovinskega blaga, z razrezom ali razdrobitvijo ni mogoče spremeniti v odpadne kovine, ki so uvrščene pod tarifno podštevilko 81019190 oziroma 81029190 navedene KN.
Stroški
Ker je ta postopek za stranke v postopku v glavni stvari ena od stopenj v postopku pred predložitvenim sodiščem, to odloči o stroških. Stroški, priglašeni za predložitev stališč Sodišču, ki niso stroški omenjenih strank, se ne povrnejo.

Iz teh razlogov je Sodišče (sedmi senat) razsodilo:

Kombinirano nomenklaturo iz priloge I k Uredbi Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi, v različici, ki velja za leto 2001, in sicer tisti, ki izhaja iz Uredbe Komisije (ES) št. 2388/2000 z dne 13. oktobra 2000 o spremembi priloge I k Uredbi št. 2658/87, je treba razlagati tako, da se za palice iz volframa in molibdena, „dobljene samo s sintranjem“, uporabi tarifna podštevilka 81019110 oziroma 81029110. Takih palic, ki izvirajo iz surove oblike zadevnih kovin, in ne iz kovinskega blaga, z razrezom ali razdrobitvijo ni mogoče spremeniti v odpadne kovine, ki so uvrščene pod tarifno podštevilko 81019190 oziroma 81029190 navedene kombinirane nomenklature.

Podpisi
(
*1
)	Jezik postopka: nemščina.